Die lewe gaan voort vir onderwyseres | Netwerk24
Die lewe gaan voort vir onderwyseres
Hendrika Samuels-Claassen (51), 'n onderwyseres by Liebenberg Primêr in Malmesbury, ly aan karcinoïde sindroom ('n soort kanker). Sy sê haar liefde vir onderwys en haar leerders dra by tot haar positiewe uitkyk op die lewe. Foto: Veronica Boyi
"Ek glo dat God 'n doel met alles het," sê Hendrika Samuels-Claassen (51), onder­wyseres by Liebenberg Primêr in Malmesbury.
Hendrika ly aan vlak 4-karcinoïde sindroom. Dit kom voor wanneer sekere siektes in jou bloedstelsel afgeskei word deur 'n seldsame kankeragtige gewas wat 'n karcinoïdale genoem word.
Dié siekte is reeds in Januarie 2016 by haar gediagnoseer.
"Dit was vir my 'n baie harde slag. Ek kon nie verstaan waarom ek so siek kon word nie omdat ek nog altyd gesond leef en eet," sê sy.
Soos wat haar toestand agteruitge­gaan het, het sy geweldig baie gewig verloor en het in 'n stadium skaars 27 kg geweeg.
Die afgelope jaar moes Hendrika reeds twee operasies ondergaan en sy ontvang maandeliks inspuitings wat die groei van die karcinoïede gewasse vertraag.
"Ek moes talle aanpassings maak en moes ook weens my siekte nege maande verlof neem."
Sy oefen nou gereeld en eet meer gesond en stelselmatig is haar gesondheid besig om te herstel.
Met die hulp en ondersteuning wat sy van haar gesin, kerk, gemeenskap en kollegas die afgelope twee jaar ontvang het, het sy dit reggekry om haar siekte te aanvaar en daarmee saam te leef. Hendrika weeg nou 72 kg en is gek oor Zumba.
"Die dae waar ek deurnag aan 'n vraestel kon werk, is verby. Ek is nie meer daardie ystervrou van vroeër nie," grap sy.
Hendrika sê haar diagnose beteken nie die einde van haar lewe nie. Sy leef vir haar man, Gregory, seun O-Ryan Samuels, haar kleinkinders en die kinders vir wie sy onderwys gee.
Sy gee vir die afgelope 25 jaar onderwys van verskillende vakke by Liebenberg Primêr en werk as vrywilliger by Kansa in Malmesbury waar sy kankerpasiënte en hul families ondersteun.
"My ervaring het my geleer om te leef asof elke dag my laaste dag is. God het geweet ek sou hierdie siekte kon hanteer. Hy weet ook waarom dit ek en nie iemand anders moes wees nie."